Sve više izbeglica iz arapskog sveta
Prodemokratske pobune se brutalno guše, prisiljavajući desetine hiljada ljudi na bekstvo u neizvesnu budućnost
Izbeglički logor u Jajladagu u blizini turske granice sa Sirijom. Tu živi oko tri i po hiljade ljudi, ali se taj broj svakodnevno povećava. Njegovi stanovnici su pobegli iz straha, napuštajući svoje domove i zemlju koja im pripada. Oni su deo talasa Sirijaca koji beže od vladinog gušenja prodemokratskih protesta, kao najnoviji begunci od „arapskog proleća“. Dvadesetog juna se obeležava Svetski dan izbeglica Ujedinjenih nacija. Hiljade ljudi koje su u bekstvo naterale pobune i sukobi širom arapskog sveta, čine ovu godinu posebno teškom, kaže Mans Najberg, iz Visokog komesarijata Ujedinjenih nacija za izbeglice, odnosno UNHCR-a. Oko izbegličkog logora Šuša na tuniskoj granici sa Libijom, na pomolu je peščana oluja. Od početka sukoba u Libiji u februaru, tuda su prošle hiljade izbeglica, pretežno gastarbajtera iz Afrike. Proteklih nedelja se u logoru širi nasilje između pripadnika različitih nacionalnosti. Desetine izbeglica su poginule kada je u delovima logora podmetnut požar. Šišaj Tesfaj je izbeglica iz Eritreje. U logoru živi i oko hiljadu dece. Privremena škola koju su podigle Ujedinjene nacije, takođe je izgorela. Uz nove peščane oluje i požare u kojima nestaju delovi logora i dotok imigranata koji se ne smanjuje, radnici u Šuši podižu nove šatore i logor se širi prema pustinji. Uslovi za život su izuzetno teški, ali izbeglice više ne mogu da se vrate u Libiju zbog nasilja. Mnogi kažu da je isto toliko opasno i u zemljama iz kojih su došli. U stvari, oni jednostavno nemaju gde da se vrate. Sa takvom situacijom je suočeno oko tri i po hiljade izbeglica u ovom logoru, ljudi iz zemalja kao što su Eritreja, Somalija, Sudan, Čad i Irak. Ujedinjene nacije procenjuju da širom sveta ima sedam miliona izbeglica kao što je Šišaj, ljudi koji nigde nemaju bezbedno utočište. Za desetine hiljada ljudi koji beže iz Libije, obećanje novog života u Evropi može da se kupi za oko 1500 dolara, što je prosečna cena prelaska Mediterana brodom. Većina pristiže ovde na italijansko ostrvo Lampeduza, pored severnoafričke obale – brodovima koji su veoma preopterećeni i često nesigurni. Mahruf je gastarbajter iz Bangladeša koji je živeo u Tripoliju. Te noći kada se Mahrufov brod nasukao na stenje, tri putnika su umrla. Veruje se da se u traganju za boljim životom proteklih meseci udavilo nekoliko stotina izbeglica. Ujedinjene nacije procenjuju da su 43 miliona stanovnika planete raseljeni. Svetska organizacija kaže da jedino dugoročno rešenje može da bude kraj sukoba koji prisiljavaju ljude na bekstvo iz svojih kuća – u nepoznatu budućnost.